钦定古今图书集成/明伦汇编/官常典/第650卷 > 游允达
## 钦定古今图书集成/明伦汇编/官常典/第650卷 > 游允达

按《南昌郡乘》允达，字兼之，丰城人。天启甲子乡举，孝
友不愧古人。以荐辟授获鹿令。岁大饥，民俱析骸而
食，为之称贷赈济，存活无算。畿辅各邑，每输纳恒苦火耗，允达令里甲自封投柜，吏胥不得上下其手，夙
昔陋规顿尽。邑居山右要冲，往来轮蹄交错，供亿浩
繁，悉倾橐以应，锱铢不扰民间。又捐赀创建炮台若
干座，度敌所必经由者棋布之。抗守孤城六阅月，屹
若金汤。屡登荐剡拟内擢；睹国事可忧，力以病请；台
使为具题，允以病痊起用；盖郡邑之异数也。离任，士
民遮道泣送，群立“去思”碑，恒过而拜之。